Selfs méér nou werkloosSelfs meer mense was teen die einde van verlede jaar werkloos. (Argieffoto: Wikus de Wet/AFP) Suid-Afrika se werkloosheidsyfer het tussen Oktober en Desember tot ŉ rekordvlak van 32,5% gestyg, het Statistieke Suid-Afrika (StatsSA) Dinsdag in sy kwartaallikse arbeidsmagopname aangekondig. Die maande lange afsonderingstydperk wat weens die uitbreking van Covid-19 ingestel is, het die ekonomie ŉ gevoelige hou toegedien en tot duisende werksverliese gelei. Die getal werklose mense het met 701 000 toegeneem, wat die totale getal werkloses op 7,2 miljoen in die vierde kwartaal van 2020 te staan bring. Dit het gelei tot ŉ beduidende styging van 1,7 persentasiepunte in die amptelike werkloosheidskoers. Die getal mense wat in diens geneem is, het met 333 000 tot 15 miljoen tussen Oktober en Desember toegeneem. Die getal werklose mense het egter ook toegeneem – in hierdie geval met 701 000 tot 7,2 miljoen in vergelyking met die derde kwartaal. Volgens StatsSA se opname het sowat 1 miljoen meer mense in hierdie tyd by die land se arbeidsmag aangesluit. Al hoe meer mense het egter tou opgegooi met werksoekery. Die getal ontmoedigde werksoekers het tussen die derde en die vierde kwartaal met 8,7% toegeneem, ŉ styging van 235 000 mense. Die getal mense wat nie ekonomies aktief is nie – vir redes anders as dat hulle ontmoedig is om werk te soek – is 1,1 miljoen minder, ŉ daling van 7,4%. StatsSA sê die werkloosheidskoers ingevolge die uitgebreide definisie daarvan, het teen die einde van die jaar op 42,6% gestaan. Nagenoeg 3,1 miljoen jong mense tussen 15 en 24 jaar oud het nie werk nie, en ontvang geen verdere opleiding of onderrig nie. StatsSA sê ook altesame 63,2% van jong mense tussen 15 en 24 jaar oud is nou werkloos en 41,2% van diegene tussen 25 en 34 jaar oud sit sonder werk. StatsSA sê die werkloosheidskoers bly die hoogste onder swart Suid-Afrikaners en is hoër as die nasionale gemiddeld onder ander bevolkingsgroepe. Swart vroue is steeds die kwesbaarste en 38,5% van vroue in hierdie bevolkingsgroep het nie werk nie.